## Pravilnik o znacima državne pripadnosti, registracijskim i drugim vanjskim oznakama vojnih zrakoplova Republike Hrvatske

### NN 99/1999 (29.9.1999.), Pravilnik o znacima državne pripadnosti, registracijskim i drugim vanjskim oznakama vojnih zrakoplova Republike Hrvatske

# MINISTARSTVO OBRANE

Na temelju članka 22. stavka 4. Zakona o obrani ("Narodne novine", broj
74/93. - pročišćeni tekst i broj 57/96.) u svezi s člankom 49. stavkom
3. Zakona o zračnom prometu ("Narodne novine", broj 132/98.), donosim

## PRAVILNIK

### O ZNACIMA DRŽAVNE PRIPADNOSTI, REGISTRACIJSKIM I DRUGIM VANJSKIM OZNAKAMA VOJNIH ZRAKOPLOVA REPUBLIKE HRVATSKE

I. OPĆA ODREDBA

Članak 1.

Ovim se Pravilnikom određuju znaci državne pripadnosti, registracijske
oznake kao i druge vanjske oznake vojnih zrakoplova, dimenzije oznaka te
mjesta na vojnim zrakoplovima gdje se oznake postavljaju.

II. ZNACI DRŽAVNE PRIPADNOSTI

Članak 2.

Znaci državne pripadnosti Republike Hrvatske na vojnim zrakoplovima
su grb Republike Hrvatske (u daljnjem tekstu: državni grb) i okrugli znak
s crvenim kvadratima.

Članak 3.

Državni grb postavlja se na sredini vojnog zrakoplova, s obje strane
nepokretne površine okomitog stabilizatora (ako ima više stabilizatora,
na vanjske površine) odnosno repnog stošca.

Članak 4.

Veličina državnog grba određuje se prema visini štita grba (šahovsko
polje bez krune).

Standardne visine štita (šahovskog polja) državnog grba su 250, 400,
500 i 800 mm.

Članak 5.

Okrugli znak s crvenim kvadratima sastoji se od dva crvena kvadrata
poprečno smještena u plavom kružnom polju.

Prvi kvadrat je u gornjoj lijevoj četvrtini kruga, a drugi u donjoj
desnoj četvrtini kruga (kao što je prikazano u prilogu Pravilnika).

Članak 6.

Okrugli znak s crvenim kvadratima na avionima stavlja se:

1) na obje strane trupa i sredini između izlaznog ruba krila i napadnog
ruba vodoravnog stabilizatora,

2) na gornju stranu lijeve polovine i donju stranu nepokretne površine
desne polovine krila.

Središte znaka na krilima postavlja se po simetrali, u trećini prema
vanjskom (krajnjem) rubu krila.

Članak 7.

Veličina plavog kružnog polja na avionima određuje se na taj način da
ne prelazi četvrtinu promjera (visine) trupa, s time da se odabere prva
manja veličina prema standardnim veličinama promjera plavog kružnog polja:
250, 400, 500 i 800 mm.

Članak 8.

Okrugli znak s crvenim kvadratima na helikopterima postavlja se na četiri
mjesta na trupu tako da bude vidljiv, odozgo i odozdo: na obje strane trupa
u trećini prema repnom dijelu, odnosno ispod trupa na pola dužine te iznad
trupa na pola dužine (ako to slobodne površine dopuštaju).

Članak 9.

Veličina plavog kružnog polja na helikopterima određuje se na taj način
da ne prelazi petinu promjera (visine) trupa, s time da se odabere prva
manja standardna veličina promjera.

Članak 10.

Standardna veličina štita državnog grba odgovara standardnoj veličini
promjera plavog kružnog polja na istom zrakoplovu.

III. REGISTRACIJSKA OZNAKA

Članak 11.

Registracijsku oznaku na svim vojnim zrakoplovima čini kombinacija triju
arapskih brojeva koja se prema vrsti i tipu zrakoplova određuju na sljedeći
način:

001-050 - generalna avijacija

051-099 - školski avioni

101-199 - nadzvučni avioni

201-299 - transportni helikopteri

301-399 - borbeni helikopteri

401-499 - avioni za početnu obuku

501-599 - dozvučni borbeni avioni

601-699 - školski helikopteri

701-799 - transportni avioni

801-899 - avioni i helikopteri posebne namjene

901-999 - ostali zrakoplovi.

Članak 12.

Registracijska oznaka na avionima postavlja se:

1) na obje strane trupa (ispred ili iza krila) ili na obje strane okomitog
stabilizatora (ako ima više stabilizatora, na vanjske površine) ispred
ili iznad državnog grba,

2) na donjoj strani nepomične površine lijeve polovine krila.

Članak 13.

Registracijska oznaka na helikopterima postavlja se na obje strane repnog
stošca.

Članak 14.

Registracijske oznake na svim vojnim zrakoplovima moraju biti istih
dimenzija.

Visina registracijske oznake na krilima vojnog zrakoplova ne smije biti
manja od 50 cm, a na trupu manja od 30 cm.

Članak 15.

Registracijska oznaka vojnih zrakoplova ispisuje se u standardnom obliku
slova "times new roman" i bez ukrasa.

Širina svakog broja, osim brojke "1", iznosi 2/3 visine registracijske
oznake.

Registracijske oznake moraju biti ispisane punom crtom. Debljina crte
iznosi 1/6 visine registracijske oznake, a crte su međusobno udaljene najmanje
za širinu oznake.

Članak 16.

Znaci državne pripadnosti i registracijske oznake postavljaju se paralelno
s uzdužnom osi vojnog zrakoplova (na trupu) odnosno okomito na smjer leta
(na krilima).

Na trupu ili repu vojnog zrakoplova znaci državne pripadnosti i registracijske
oznake mogu biti pomaknuti - ali samo onoliko koliko je potrebno - da bi
se izbjegle staklene (prozirne) površine, površine koje je zabranjeno bojiti,
veći otvori ili rešetke, površine koje su izložene ekstremno visokim temperaturama
ili agresivnim plinovima i tekućinama koji ih mogu oštetiti i time promijeniti
njihov izgled ili boju.

Na krilima vojnog zrakoplova znaci državne pripadnosti i registracijske
oznake mogu biti pomaknuti - ali samo onoliko koliko je potrebno - da bi
se izbjegle strukture koje bi mogle promijeniti njihov izgled.

Prilikom postavljanja potrebno je izbjegavati pokretne (zapovjedne)
površine krila i repa. Dopušteno je postavljanje oznaka na servisima i
ostalim vratašcima na trupu i krilima.

IV. OSTALE POSEBNE OZNAKE

Članak 17.

Posebne oznake koje je dopušteno i koje se mogu isticati na vojnim zrakoplovima
su:

1) zastava Republike Hrvatske,

2) oznaka zrakoplovne postrojbe (logotip),

3) serijski broj zakoplova,

4) taktične oznake zrakoplova.

Članak 18.

Zastava Republike Hrvatske može se isticati na sljedećim vojnim zrakoplovima:

1) zrakoplovu Predsjednika Republike,

2) zrakoplovu u diplomatskoj misiji,

3) zrakoplovu u humanitarnoj misiji izvan Republike Hrvatske.

Članak 19.

Isticanje zastave na vojnim zrakoplovima odobrava zapovjednik Zapovjedništva
HRZ i PZO.

Članak 20.

Zastava Republike Hrvatske postavlja se na trup ili rep vojnog zrakoplova.

Zastava Republike Hrvatske ne smije biti veća od 1200¤600 mm bez obzira
na veličinu zrakoplova, odnosno mjesto na zrakoplovu na koje se postavlja.

Članak 21.

Oznaka zrakoplovne postrojbe (logotip) postavlja se na prednji dio trupa.

Standardizaciju i specifikaciju elemenata znaka određuje zapovjedništvo
matične postrojbe.

Članak 22.

Serijski broj vojnog zrakoplova ispisuje se na stražnjem dijelu trupa
ispod stabilizatora, istim brojevima kao i registracijske oznake. Ako vojni
zrakoplov nema stabilizator, serijski broj se ispisuje na 1/10 udaljenosti
od kraja trupa zrakoplova i to na donjoj četvrtini trupa zrakoplova.

Članak 23.

Taktičke oznake vojnog zrakoplova određuju se posebnim propisom zapovjednika
Zapovjedništva HRZ i PZO i nanose se po cijeloj vanjskoj površini zrakoplova.

V. PRIJELAZNE I ZAVRŠNE ODREDBE

Članak 24.

Tipovi, nijanse boja i premaza određeni su posebnom uputom zapovjednika
Zapovjedništva HRZ i PZO.

Članak 25.

Ovaj Pravilnik stupa na snagu danom objavljivanja u "Narodnim novinama".

Urbroj: 512-01-99-1377
Zagreb, 16. rujna 1999.

Ministar obrane
**Pavao Miljavac,** v. r.

![](dodaci/1999/1651-01.gif)
![](dodaci/1999/1651-02.gif)

Pravilnik, NN 99/1999-1651